Τελική έκθεση του συμβούλου ακροάσεων στην υπόθεση COMP/M.2978 - Lagardère/Natexis/VUP

[σύμφωνα με το άρθρο 15 της απόφασης 2001/462/ΕΚ, ΕΚΑΧ της Επιτροπής της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)]

(2004/C 102/09)

(Κείμενο που παρουσιάζει ενδιαφέρον για τον ΕΟΧ)

Το σχέδιο απόφασης δίνει λαβή για τις ακόλουθες παρατηρήσεις:

Στις 5 Ιουνίου 2003 απεστάλη στον κοινοποιούντα απόφαση του άρθρου 6 παράγραφος 1 στοιχείο γ). Κατά τη διάρκεια ενδελεχούς έρευνας πριν από την έκδοση της ανακοίνωσης αιτιάσεων το κοινοποιούν μέρος ζήτησε πρόσβαση σε βασικά έγγραφα του φακέλου της Επιτροπής σύμφωνα με το σχέδιο πολιτικής διαφάνειας που δημοσίευσε η Επιτροπή τον Δεκέμβριο 2002. Μέρος του υλικού δόθηκε στη διάθεση του κοινοποιούντος μέρους (ιδίως ερωτηματολόγια, η οικονομική μελέτη και η έκθεση BEUC [Ευρωπαϊκή Ένωση Καταναλωτών)]. Ωστόσο, ορισμένα τρίτα μέρη όρισαν ρητώς ότι τα υποβληθέντα από αυτά στοιχεία θα έπρεπε να καθίστανται γνωστά μόνο με βάση την αμοιβαιότητα. Το κοινοποιούν μέρος δεν συμφώνησε με αυτή την προσέγγιση. Στις 15 Οκτωβρίου 2003, οι νομικοί εκπρόσωποι της Lagardère μου απηύθυναν μια επιστολή σχετικά με αυτό το θέμα. Ωστόσο, σε αυτή τη φάση της διαδικασίας, δεδομένου ότι επίκειτο η αποστολή της ανακοίνωσης αιτιάσεων (ένα γεγονός που ήταν γνωστό στο κοινοποιούν μέρος) δεν ήταν δυνατό να επιτευχθεί περαιτέρω πρόοδος σε αυτό το σημείο. Στο κοινοποιούν μέρος έγινε επίσης η υπόμνηση ότι οι διατάξεις διαφάνειας αποτελούσαν ακόμα εκείνη την εποχή σχέδια προτάσεων. Ωστόσο, δήλωσα ότι θα διασφάλιζα ότι σε αυτή την περίπτωση η εμπειρία θα λαμβανόταν υπόψη κατά την ολοκλήρωση του κειμένου των κατευθυντηρίων γραμμών βέλτιστων πρακτικών για τη διεξαγωγή των διαδικασιών σχετικά με τις συγκεντρώσεις ΕΚ.

Μια ανακοίνωση αιτιάσεων εστάλη στο κοινοποιούν μέρος στις 27 Οκτωβρίου 2003. Χορηγήθηκε πρόσβαση στον φάκελο την ίδια μέρα και την επόμενη μέρα, υπό μορφή δύο CD-ROM. Η ομάδα που διεξήγαγε την έρευνα, μετά τη λήψη αίτησης εκ μέρους του κοινοποιούντος μέρους για περαιτέρω πρόσβαση σε ειδικά στοιχεία που υπέβαλαν τα τρίτα μέρη τα οποία ήταν πράγματι εμπιστευτικά, ήταν σε θέση να επαναδιατυπώσει αυτές τις πληροφορίες σε μη εμπιστευτική μορφή και ακολούθως να τις παράσχει στο κοινοποιούν μέρος κατ' αυτό τον τρόπο. Επιπλέον, μετά από την υπογραφή μιας συμφωνίας εμπιστευτικότητας χορηγήθηκε στο κοινοποιούν μέρος, μετά από αίτησή του, πλήρης πρόσβαση στο πρόγραμμα που χρησιμοποιήθηκε στην οικονομετρική μελέτη που διεξήχθη για λογαριασμό της Επιτροπής.

Αρχικά δόθηκε στο κοινοποιούν μέρος χρόνος μέχρι τις 10 Νοεμβρίου 2003 για να απαντήσει στην ανακοίνωση αιτιάσεων(1). Ακολούθως το κοινοποιούν μέρος ζήτησε και έλαβε παράταση της προθεσμίας απάντησης μέχρι την 17η Νοεμβρίου 2003. Επίσης, επαναπρογραμματίστηκε η ημερομηνία της ακρόασης. Το κοινοποιούν μέρος χορήγησε απάντηση στην ανακοίνωση αιτιάσεων σε εύθετο χρόνο. Το κοινοποιούν μέρος αποφάσισε να παραιτηθεί του δικαιώματός του για ακρόαση.

Εν τω μεταξύ, στις 13 Νοεμβρίου 2003, το κοινοποιούν μέρος υπέβαλε έγγραφο που περιείχε τους προσανατολισμούς για μια πρόταση ανάληψης υποχρεώσεων. Οι σχετικές υπηρεσίες της Επιτροπής συμφώνησαν να πραγματοποιήσουν ένα τεστ αγοράς με βάση αυτούς τους προσανατολισμούς. Ακολούθως, μια μη εμπιστευτική έκδοση των πιθανών αναλήψεων υποχρεώσεων εστάλη σε σειρά τρίτων μερών, μαζί με πίνακα ερωτήσεων, προσκαλώντας αυτά να υποβάλλουν τις παρατηρήσεις τους. Στα ενδιαφερόμενα τρίτα μέρη που είχαν ενεργώς συμμετάσχει στην υπόθεση στάλθηκαν επίσης αντίγραφα της μη εμπιστευτικής έκδοσης της ανακοίνωσης αιτιάσεων και, απουσία ακρόασης, η γραπτή απάντηση του κοινοποιούντος μέρους για παρατηρήσεις.

Στις 2 Δεκεμβρίου 2003 (ημερομηνία λήξης της προθεσμίας για υποβολή αναλήψεων υποχρεώσεων για τροποποίηση του σχεδίου συγκέντρωσης) το κοινοποιούν μέρος υπέβαλε δέσμη μέτρων με σκοπό να άρει της ανησυχίες όσον αφορά τον ανταγωνισμό που εντόπισαν οι υπηρεσίες της Επιτροπής. Και τα τρίτα μέρη πληροφορήθηκαν σχετικά με τις επίσημα υποβληθείσες αναλήψεις υποχρεώσεων.

Στις 2 Δεκεμβρίου επίσης, χορηγήθηκαν στο κοινοποιούν μέρος με σκοπό την υποβολή παρατηρήσεων ορισμένες συμπληρωματικές πληροφορίες στις οποίες η Επιτροπή σκόπευε να στηριχτεί στην απόφαση. Στις 17 Δεκεμβρίου το κοινοποιούν μέρος έλαβε ένα τρίτο CD-ROM που περιείχε μη εμπιστευτικές εκδόσεις των συμπληρωματικών πληροφοριών (ιδίως το τεστ αγοράς) που έλαβε η Επιτροπή μέχρι τις 12 Δεκεμβρίου 2003.

Υπό το πρίσμα των ανωτέρω, θεωρώ ότι τα δικαιώματα ακρόασης στην υπόθεση αυτή έγιναν σεβαστά.

Βρυξέλλες, 23 Δεκεμβρίου 2003

Karen Williams

(1) Η προθεσμία αυτή παρατάθηκε μέχρι την 11η Νοεμβρίου δεδομένου ότι το δεύτερο CD-ROM ήταν διαθέσιμο μόνο στις 28 Νοεμβρίου.